Vaatejätti H&M:n kohumainoksessa esiintyneen pikkupojan perhe on joutunut muuttamaan turvallisuussyistä, kertoo Britannian yleisradioyhtiö BBC.

Poika esiityi vaatekaupan mainoksessa hupparissa, jossa lukee Coolest monkey in the jungle, eli siiistein apina viidakossa.

Mainos sai viime viikolla aikaan valtaisan kohun, ja H&M:n liikkeisiin jopa hyökättiin viikonloppuna Etelä-Afrikassa.

Pojan äiti Terry Mangy on kuitenkin puolustanut H&M-brändiä.

– Tiedän, että rasisimia on, mutta onko tämä paita rasistinen? Ei ole, hän sanoo BBC:lle (siirryt toiseen palveluun).

H&M child model's mum says ad 'not racist' https://t.co/l69E4sFLWk — BBC News (World) (@BBCWorld) 16. tammikuuta 2018

Mango kertoo joutuneensa vihakampanjan kohteeksi, koska ei tuominnut H&M:n mainosta.

– Olen häpeäksi mustille ja afroamerikkalaisille ihmisille. Olen myynyt poikani rahasta, hän kuvailee saamiaan viestejä BBC:n haastattelussa.

Iskut kauppoihin saivat muuttamaan

Mangon mukaan perheen on ollut pakko vaihtaa asuinpaikkaansa Ruotsissa turvallisuusuhan vuoksi. Hän ei kertonut uhkista tarkemmin, mutta kertoi, että Johannesburgissa tehdyt hyökkäykset H&M:n kauppoihin ovat olleet yksi syy muuttoon.

Lauantaina kaupoissa muun muassa kaadettiin vaaterekkejä ja rikottiin mallinukkeja. Poliisi karkotti protestoijat lopulta kumiluodein.

H&M-ketjua vastaan on myös vaadittu kansainvälisiä boikotteja, ja muun muassa muusikot The Weeknd ja G-Eazy ovat katkaisseet suhteensa siihen.

Mangon mukaan hänen poikansa on täysin tietämätön mainoksen nostattamasta kohusta.

– Hän on vain viiden, eikä hän ole vielä kokenut rasismia, Mango sanoo. - Haluan, että hän säilyttää viattomuutensa.